Obtožbe Reškega lista

Reški Novi list ostro komentira dogajanje oz. kot so ga poimenovali, "incident", na območju Hotize. Zgroženi so nad dejstvom, da je slovenski premier Janez Janša na nekaj hrvaških delavcev, ki so popravljali nasip na levem bregu Mure z lopatami in stroji, poslal kakšnih 15 kombijev, polnih slovenskih policistov in specialcev, ki so bili pripravljeni streljati. Še bolj šokantna pa se jim zdi navdušenost slovenskih medijev nad tem, med drugim tudi Dnevnika.

Odgovor Dnevnika

Obtožba leti na sredin komentar Dnevnikovega novinarja Roka Praprotnika, ki je le omenil, da je Janša, najverjetnje pripravljen tudi na uporabo orožja in pri tem poudaril, da se je prvič v zgodovini incidentov med Slovenijo in Hrvaško zgodilo, da smo odgovorili s policijsko akcijo. Na obtožbe časnika še odgovarja, da je sam zelo skeptičen do početja slovenske vlade na Hotizi, saj meni, da ni pripravljena ukrepati z orožjem, če bi to bilo potrebno. To, da si obe strani na meji kažeta puškine cevi, se mu zdi nesmiselno.

Janševi odzivi

Slovenski premier je za tednik Demokracija izjavil, da ni zadovoljen z odnosi Slovenije in Hrvaške, vendar je slovenija s svojim članstvom v Evropski uniji in zvezi NATO močno okrepila svoj položaj, zato ni nobenega razloga za kakšne nestrpne reakcije in enostranske poteze. Poudaril je, da naša soseda nima odprtih mejnih vprašanj samo s Slovenijo, temveč tudi s Črno Goro, Srbijo ter Bosno in Hercegovino. S tem pa ni zadovolja ne Evropska unija, ne NATO, saj gre za državo, ki kandidira za vstop v omenjene integracije.

Dela na Hotizi stojijo

Hrvaški delavci so danes po napovedih ob 8. uri začeli z delom na nasipu med Kotom in Hotizo na levem bregu Mure, vendar so po 45 minutah dela ustavili, ker naj bi čakali na predstavnike hrvaškega vodnega gospodarstva. Pripadniki posebne enote Policijske uprave Murska Sobota pa so tudi danes na istem kraju kot pretekle dni, le da jih je manj.